**REPUBLIKA SRBIJA**

**NARODNA SKUPŠTINA**

**BIBLIOTEKA NARODNE SKUPŠTINE**

**Tema: ZAKON O PREKRŠAJIMA**

**Datum: 19.07.2013.**

**Br.: Z- 12/13**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** [***istrazivanja@parlament.rs*.**](mailto:istrazivanja@parlament.rs) **Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

**SADRŽAJ**

[BOSNA I HERCEGOVINA 2](#_Toc362358371)

[MAKEDONIJA 8](#_Toc362358372)

[HRVATSKA 10](#_Toc362358373)

[CRNA GORA 13](#_Toc362358374)

Prekršaji su protivpravna dela koja se smatraju u manjoj meri, u odnosu na krivična dela, opasnim za društvenu zajednicu, a na koja se ne primenjuju krivične sankcije već administrativne i disciplinske sankcije ili sankcije predviđene građanskim pravom. Podela protivpravnih dela u krivičnom zakonodavstvu pojedinih zemalja značajno se razlikuje. Po pravilu, formalni kriterijum za razlikovanje kategorija protivpravnih dela je vrsta predviđenih kazni. Na primer, u italijanskom Krivičnom zakoniku krivična dela su podeljeni na krivična dela i prekršaje, u zavisnosti od različitih vrsta kazni predviđenih ovim zakonikom. Takođe, pokušaj prekršaja se ne kažnjava. U nemačkom i austrijskom krivičnom zakonodavstvu uvedena je kategorija krivičnih prekršaja.

U pregledu koji slede navedene su osnovne odredbe Zakona o prekršajima donesenih u Bosni i Hercegovini, Makedoniji, Hrvatskoj i Crnoj Gori.

# BOSNA I HERCEGOVINA

*Republika Srpska*

Zakon o prekršajima donet je 2006. godine ("Sl. glasnik RS", br. 34 od 19. aprila 2006, 1/09, 29/10, 109/11).

Prekršaji predstavljaju kršenja javnog reda i poretka ili propisa o ekonomskom i finansijskom poslovanju utvrđenih zakonom ili drugim propisom, za koje su određena obeležja i za koje su propisane sankcije. Prekršaj može biti učinjen činjenjem ili nečinjenjem.

Sudovi u Republici Srpskoj su stvarno nadležni da odlučuju o prekršajima koji su propisani zakonima i drugim propisima Bosne i Hercegovine, Republike Srpske, gradova i opština, a koji su učinjeni na teritoriji Republike Srpske. Mesno nadležan je sud na čijem području je učinjen prekršaj.

Prekršajne sankcije su novčana kazna, ukor, uslovna osuda i zaštitne mere.Prekršajnu sankciju može izreći sud u prekršajnom postupku koji je pokrenut i sproveden u skladu sa zakonom. Ovlašćeni organ može izreći prekršajnu sankciju putem izdavanja prekršajnog naloga u skladu sa postupkom koji je propisan ovim zakonom.

Licu odgovornom za počinjeni prekršaj mogu se izreći sledeće sankcije:

a) novčana kazna,

b) ukor,

c) uslovna osuda,

d) zaštitne mere.

Pored ovih sankcija za prekršaj se mogu izreći i sledeće mere:

a) oduzimanje imovinske koristi,

b) obaveza naknade štete,

c) kazneni poeni,

d) lišenje slobode radi naplate novčane kazne.

Novčana kazna se može propisati u određenom rasponu ili u fiksnom iznosu. Kada zakon određuje raspon u visini novčane kazne za određeni prekršaj, sud će odrediti visinu kazne uzimajući u obzir sve olakšavajuće i otežavajuće okolnosti, uključujući, ali ne ograničavajući se na težinu prekršaja i njegove posledice, stepen odgovornosti okrivljenog, uvid u evidenciju o njegovim prethodnim prekršajima, njegovu finansijsku situaciju, kao i da li je iskazao kajanje.

Novčana kazna za fizičko lice ne može se propisati u iznosu nižem od 30 KM, za odgovorno lice u pravnom licu u iznosu nižem od 50 KM, a za pravno lice u iznosu nižem od 500 KM. Rešenjem o prekršaju određuje se rok plaćanja novčane kazna, a koji ne može biti kraći od osam dana niti duži od tri meseca od dana pravosnažnosti rešenja o prekršaju.

Uslovnom osudom sud okrivljenom utvrđuje novčanu kaznu i / ili zaštitnu meru i istovremeno određuje da se ona neće izvršiti ako okrivljeni za vreme koje odredi sud, a koje ne može biti kraće od šest meseci ni duže od jedne godine (vreme proveravanja), ne izvrši novi prekršaj, ili ispuni drugi uslov koji mu odredi sud. Ako sud utvrdi da postoje okolnosti koje u značajnoj meri umanjuju odgovornost okrivljenog tako da se može očekivati da će se on u budućnosti uzdržavati od činjenja prekršaja, onda se može izreći ukor umesto novčane kazne ili druge sankcije.

Zaštitne mere mogu se propisati samo zakonom. Za prekršaj se mogu propisati sledeće zaštitne mere:

a) oduzimanje predmeta,

b) zabrana vršenja poziva, delatnosti ili dužnosti,

c) potpuna ili delimična zabrana upravljanja motornim vozilom i

d) vanbolničko lečenje od zavisnosti.

Sud može rešenjem o prekršaju okrivljenom izreći jednu ili više zaštitnih mera. Kada razlozi za izricanje zaštitnih mera prestanu da postoje, mera se opoziva. Trajanje zaštitne mere predstavlja najkraći period koji je potreban da se okrivljeni spreči da izvrši sličan prekršaj, kao što je određeno od strane suda, uzimajući u obzir sve bitne faktore, uključujući ali ne ograničavajući se na težinu prekršaja i njegove posledice, stepen odgovornosti okrivljenog, uvid u evidenciju o njegovim prethodnim prekršajima, njegovu finansijsku situaciju, kao i da li je iskazao kajanje. Ovlašćeni organ može prekršajnim nalogom izreći samo jednu zaštitnu meru u najkraćem predviđenom trajanju, kao i zaštitnu meru oduzimanja predmeta.

Prekršajni postupak se pokreće na sledeći način:

a) izdavanjem prekršajnog naloga ili

b) podnošenjem zahteva za pokretanje prekršajnog postupka sudu koji je nadležan.

Ovlašćeni organ može izdati prekršajni nalog ukoliko ustanovi da je prekršaj iz njegove nadležnosti utvrđen na jedan od sledećih načina:

1) neposrednim opažanjem od ovlašćene službene osobe prilikom inspekcije, nadzora i pregleda;

2) podacima koji su dobijeni uređajima za nadzor ili merenje;

3) prilikom inspekcijskog ili drugog nadzora, pregledom dokumentacije, prostorija i robe, ili na drugi način; ili

4) na osnovu priznanja okrivljenog o izvršenju prekršaja u nekom drugom sudskom ili administrativnom postupku.

Postupak se okončava donošenjem rešenja o prekršaju i sud može odlučiti:

a) da se prekršajni postupak obustavlja,

b) da je okrivljeni odgovoran zbog propuštanja ili

c) da se okrivljeni oglašava odgovornim za prekršaj.

Ako se okrivljeni oglasi odgovornim za prekršaj, rešenjem o prekršaju će se izreći sankcija prema okrivljenom.

Okrivljeni i podnosilac zahteva za pokretanje prekršajnog postupka mogu izjaviti žalbu na rešenje o prekršaju. Žalba se može izjaviti u roku od osam dana od dana dostavljanja rešenja o prekršaju. U složenim predmetima, sud može na zahtev bilo koje strane produžiti rok za izjavljivanje žalbe za najviše još osam dana. Izjavljena žalba odlaže izvršenje rešenja o prekršaju. Odlučujući o žalbi drugostepeni sud može rešenje o prekršaju potvrditi, preinačiti ili ukinuti.

Sud koji donosi rešenje o prekršaju i ovlašćeni organ koji izda prekršajni nalog će bez odlaganja u elektronskoj formi uneti u prekršajnu evidenciju podatke o novčanoj kazni i zaštitnim merama koje su izrečene fizičkom, pravnom i odgovornom licu.

Novčana kazna pravnog, fizičkog i odgovornog lica briše se iz evidencije ex lege ako kažnjeno pravno, fizičko i odgovorno lice u roku od dve godine od dana pravosnažnosti odluke kojom je izrečena novčana kazna ne učini novi prekršaj, odnosno ako ne učini krivično delo koje sadrži obeležje prekršaja. Pravnom, fizičkom i odgovornom licu koje je više puta bilo kažnjeno za prekršaj brisaće se ranije izrečene novčane kazne ako u roku od dve godine od dana pravosnažnosti odluke kojom je izrečena poslednja novčana kazna ne izvrši novi prekršaj, odnosno ako lice ne izvrši krivično delo koje sadrži obeležje prekršaja. Novčana kazna se neće brisati iz prekršajne evidencije dok se vodi kao dug u Registru novčanih kazni. Zaštitne mere se neće brisati iz prekršajne evidencije dok se ne izvrše ili dok ne istekne rok zastarelosti.

Podaci iz evidencije za kažnjena lica mogu se dati samo ako za to postoje opravdani razlozi. Podaci se daju samo drugom sudu, nadležnom tužilaštvu, organima unutrašnjih poslova i organima inspekcije, u vezi sa krivičnim postupkom ili postupkom za prekršaj koji se vodi protiv lica koje je ranije bilo kažnjavano za prekršaj, organima nadležnim za izvršenje sankcija za prekršaje ili nadležnim organima koji učestvuju u postupku brisanja kazne.

Uz obrazložen zahtev nadležnog organa ili lica mogu se dati podaci iz evidencije za kažnjeno lice ako još traju određene pravne posedice kazne ili zaštitne mere ili ako za to postoji opravdan interes. Ako je odluka o novčanoj kazni brisana, podaci o toj odluci nikom se ne daju osim sudu, nadležnom tužilaštvu u vezi sa postupkom za prekršaj koji se vodi protiv lica čija je odluka brisana. Niko nema pravo da traži od građana da podnesu dokaze o svojoj osuđivanosti ili neosuđivanosti. Građanima se na njihov zahtev mogu davati podaci o njihovom kažnjavanju ili nekažnjavanju za prekršaje.

Sve novčane kazne i troškovi postupka koji su izrečeni na osnovu konačnog i izvršnog prekršajnog naloga ili pravosnažnog i izvršnog rešenja o prekršaju se upisuju u registar novčanih kazni i evidentiraju kao dug. Novčane kazne i troškovi postupka se evidentiraju kao dug u Registru novčanih kazni dok kažnjeni ne plati puni iznos novčane kazne i troškova postupka. Novčana kazna i troškovi postupka brišu se iz registra novčanih kazni po proteku pet godina od dana kada su prekršajni nalog ili rešenje o prekršaju postali konačni / pravosnažni i izvršni.

Svaki ovlašćeni organ je odgovoran za praćenje izvršenja novčanih kazni i drugih mera izrečenih prekršajnim nalogom ili putem sporazuma o sankciji. Sudovi će pratiti izvršenje novčanih kazni i drugih mera izrečenih rešenjem o prekršaju.Ako se utvrdi da kažnjeni izbegava da plati novčanu kaznu, ovlašćeni organ ili sud mogu zatražiti od Poreske uprave Republike Srpske da primeni postupak prinudne naplate u skladu sa Zakonom o poreskoj upravi Republike Srpske za bilo koji iznos evidentiran u registru novčanih kazni, na isti način na koji je ovlašćena za naplatu poreskih obaveza. Poreska uprava može sprovesti takav postupak prinudne naplate bez potrebe da kažnjenom uruči nalog za plaćanje.

*Federacija Bosnе i Hercegovinе*

Zakon o prekršajima Federacije BiH donet je 2006. Godine ( "Sl. novine FBiH", br. 31 od 21 juna 2006, 37/10).

Prekršaj predstavlja kršenje javnog poretka ili propisa o ekonomskom i finansijskom poslovanju utvrđenih zakonom ili drugim propisom za koje su određena obeležja i za koje su propisane sankcije. Prekršaj može biti izvršen činjenjem ili nečinjenjem. Nehat od strane izvršioca je dovoljan da se izvršilac smatra odgovornim za prekršaj, osim ako je odredbama o prekršajima propisano da će izvršilac biti kažnjen za delo učinjeno isključivo sa umišljajem. Prekršaj mogu izvršiti fizička i pravna lica. Pokušaj nije kažnjiv.

Stvarno nadležni prilikom odlučivanja o prekršajima su sudovi u Federaciji. Mesno nadležan je sud na čijem području je učinjen prekršaj .

Prekršajne sankcije su: novčana kazna, uslovna osuda, ukor i zaštitne mere. Prekršajnu sankciju može izreći sud u prekršajnom postupku koji je pokrenut i sproveden u skladu sa zakonom.

Novčana kazna može se propisati u određenom rasponu ili u fiksnom iznosu. Za prekršaje iz oblasti poreza i carina novčane kazne mogu se propisati u višestrukom iznosu, ili kao procenat porezne ili carinske obaveze koja je trebala biti plaćena, ili kao procenat ili višestruki iznos vrednosti robe koja je predmet prekršaja, ali ne u iznosu većem od 50.000,00 KM.

Kada zakon određuje raspon u visini novčane kazne za određeni prekršaj sud će odrediti visinu kazne uzimajući u obzir sve olakšavajuće i otežavajuće okolnosti uključujući, ali ne ograničavajući se na težinu prekršaja i njegove posledice, stepen odgovornosti okrivljenog, uvid u evidenciju o njegovim prethodnim prekršajima, njegovu finansijsku situaciju, kao i da li je iskazao kajanje.

Novčana kazna za fizičko lice ne može se propisati u iznosu nižem od 20,00 KM, za odgovorno lice u pravnom licu u iznosu nižem od 50,00 KM, a za pravno lice u iznosu nižem od 500,00 KM. Rešenjem o prekršaju odrediće će se rok u kom novčana kazna treba biti plaćena, koji ne može biti kraći od osam dana, niti duži od tri meseca od dana pravosnažnosti rešenja o prekršaju.

Uslovnom osudom sud okrivljenom utvrđuje novčanu kaznu i/ili zaštitnu meru i istovremeno određuje da se ona neće izvršiti ako okrivljeni za vreme koje odredi sud, a koje ne može biti kraće od šest meseci ni duže od jedne godine (vreme proveravanja), ne izvrši novi prekršaj, ili ispuni drugi uslov koji mu odredi sud. Prilikom odlučivanja hoće li izreći uslovnu osudu sud će, vodeći računa o svrsi uslovne osude, posebno uzeti u obzir ličnost okrivljenog, njegov raniji život, njegovo ponašanje nakon izvršenog prekršaja, stepen prekršajne odgovornosti i druge okolnosti pod kojima je prekršaj izvršen. Zaštitne mere izrečene uz uslovnu osudu se izvršavaju.

Ako sud utvrdi da postoje okolnosti koje u značajnoj meri umanjuju odgovornost okrivljenog tako da se može očekivati da će se u budućnosti uzdržavati od činjenja prekršaja, onda se može izreći ukor umesto novčane kazne ili druge sankcije.

Zaštitne mere mogu se propisati samo zakonom. Za prekršaj se mogu predvideti sledeće zaštitne mere:

1) oduzimanje predmeta,

2) zabrana vršenja poziva, delatnosti ili dužnosti,

3) potpuna ili delimična zabrana upravljanja motornim vozilom,

4) vanbolničko lečenje od zavisnosti.

Sud može rešenjem o prekršaju okrivljenom izreći jednu ili više zaštitnih mera. Kada razlozi za izricanje zaštitnih mera prestanu da postoje, zaštitna mera se ukida.

Prekršajni postupak se pokreće:

1) izdavanjem prekršajnog naloga, ili

2) podnošenjem zahteva za pokretanje prekršajnog postupka nadležnom sudu.

Ovlašćeni organ može izdati prekršajni nalog ukoliko ustanovi da je prekršaj iz njegove nadležnosti utvrđen na jedan od sledećih načina:

1) neposrednim opažanjem od ovlašćene službene osobe prilikom inspekcije, nadzora i pregleda;

2) podacima koji su dobijeni uređajima za nadzor ili merenje;

3) prilikom inspekcijskog ili drugog nadzora, pregledom dokumentacije, prostorija i robe, ili na drugi način; ili

4) na osnovu priznanja okrivljenog o izvršenju prekršaja u nekom drugom sudskom ili administrativnom postupku.

U slučajevima kada nije moguće izdati prekršajni nalog ovlašćeni organ pokrenuće prekršajni postupak protiv okrivljenog podnošenjem zahteva za pokretanje prekršajnog postupka nadležnom sudu.

Ovlašćeni organ, uz zahtev za pokretanje prekršajnog postupka, može okrivljenom ponuditi da prihvati predloženu sankciju koja može biti novčana kazna i/ili predložena zaštitna mera. Ako okrivljeni prihvati predloženu sankciju, ili ako se ovlašćeni organ i okrivljeni sporazumeju o drugoj sankciji pre donošenja odluke o prekršaju, ovlašćeni organ može podneti sudu na odobrenje pisani sporazum koji sadrži detalje o sankciji, potpisan od okrivljenog i ovlašćenog predstavnika. U opravdanim slučajevima sporazumom o sankciji može se predvideti i plaćanje novčane kazne u ratama u roku do šest meseci. Sud će odobriti sporazum između okrivljenog i ovlašćenog organa ako utvrdi da on ispunjava zakonske uslove.

Prekršajni postupak završava se donošenjem rešenja o prekršaju. Rešenjem o prekršaju sud će odlučiti:

1) da se prekršajni postupak obustavlja,

2) da je okrivljeni odgovoran zbog propuštanja, ili

3) da se okrivljeni oglašava odgovornim za prekršaj.

Ako se okrivljeni oglasi odgovornim za prekršaj, rešenjem o prekršaju izreći će se sankcija prema okrivljenom.

Učesnici u postupku mogu uložiti žalbu na rešenje o prekršaju. Oštećeni može izjaviti žalbu na rešenje o prekršaju samo u pogledu imovinsko-pravnog zahteva. Žalba se može izjaviti u roku od osam dana od dana dostavljanja rešenja o prekršaju. U složenim predmetima sud može na zahtev bilo koje strane produžiti rok za izjavljivanje žalbe za maksimalno osam dana. Odlučujući o žalbi drugostepeni sud može rešenje o prekršaju potvrditi, preinačiti ili ukinuti.

Sud koji donosi rešenje o prekršaju i ovlašćeni organ koji izda prekršajni nalog bez odlaganja će u elektronskoj formi u prekršajnu evidenciju uneti podatke o novčanoj kazni i zaštitnim merama koje su izrečene fizičkom licu, pravnom licu i odgovornom licu.

Sve novčane kazne i troškovi postupka koji su izrečeni na osnovu konačnog i izvršnog prekršajnog naloga, ili pravosnažnog i izvršnog rešenja o prekršaju upisaće se u registar novčanih kazni i biti evidentirani kao dug koji okrivljeni duguje državi. Nakon pravosnažnosti i izvršnosti rešenja u najkraćem mogućem roku sud ili nadležni organ prosleđuje ove podatke policiji koja unosi podatke u registar novčanih kazni. Novčane kazne i troškovi postupka evidentiraju se kao dug u registru novčanih kazni dok okrivljeni ne plati puni iznos novčane kazne i troškova postupka. Novčana kazna i troškovi postupka u svakom slučaju se brišu iz registra novčanih kazni po isteku pet godina od dana kada su prekršajni nalog, ili rešenje o prekršaju postali konačni i izvršni.

Dok se ne plate sve novčane kazne i troškovi koji su evidentirani u registru novčanih kazni, okrivljenom se neće dozvoliti:

1) registracija, ili produženje važnosti registracije motornog vozila;

2) izdavanje, ili produženje važnosti vozačke dozvole;

3) učestvovanje na javnom tenderu ili

4) promena registracije pravnog lica, ili registracije samostalne delatnosti.

# MAKEDONIJA

Zakonom o prekršajima (Zakon za prekršocite, Sl. vesnik na R. Makedonija, br.62/06) uređuju se opšti uslovi za definisanje prekršaja i izricanje prekršajnih sankcija, zatim utvrđivanje prekršajne odgovornosti. Na pojedine prekršaje primenjuju se opšte odredbe Krivičnog zakona. Odredbe Krivičnog zakona se uglavnom odnose na primenu jezika u postupku, stručnost, osposobljenost i posledice sukoba nadležnosti, zatim na oslobađanje okrivljenog, rokove vraćanja na posao, pritvor, saslušanje svedoka kao i pravo na redovne i vanredne pravne lekove. Niko ne može biti kažnjen za prekršaj ukoliko prethodno to delo nije predviđeno u zakonu kao prekršaj i ukoliko za to delo nije propisana odgovarajuća sankcija. Sankcije se dele na sankcije za punoletne i sankcije za maloletne učinioce zatim za pravna lica i posebne mere. Prekršaj je protivpravno delo određeno zakonom sa atributima utvrđenim zakonom i za koje je obezbeđena prekršajna sankcija. Fizičko lice ne može odgovarati za prekršaj učinjen iz nehata. Odgovorno lice u pravnom licu kazniće se za prekršaj kad je učinjen prema pravnom licu. Prekršajna odgovornost pravnog lica ne isključuje odgovornost učinioca prekršaja. Sva pravna lica mogu prekršajno da odgovaraju sem Republike Makedonije. Pravno lice u stečaju odgovara za prekršaj počinjen pre početka stečajnog postupka i samo pojedine mere konfiskacije imovine mogu biti primenjene. Stranac je odgovoran za prekršaj ako ga je izvršio na teritoriji Republike Makedonije bez obzira da li ima svoje predstavništvo ili filijalu na toj teritoriji. Ako nadležni organ za prekršaje utvrdi da se prekršaj dogodio, sačinjava zapisnik koji treba da sadrži bitne elemente koji daju pravnu kvalifikaciju prekršaja, opis dela i lica. Zapisnik se potvrđuje potpisom počinioca prekšaja. Kada službeno lice utvrdi da je učinjen prekršaj ono će se pobrinuti da se učiniocu dostavi poziv za plaćanje kazne koja se mora platiti u roku od 8 dana od dana dostavljanja naloga za plaćanje. Ukoliko učinilac ne plati kaznu u doglednom roku, službeno lice će podneti zahtev za pokretanje prekršajnog postupka pred naldežnim prekršajnim sudom. Prekršajni postupak se ne može pokrenuti protiv lica koje uživa diplomatski imunitet.

Zahtev za pokretanja prekršajnog postupka sadrži:

1. osnovne podatke o identitetu počinioca (ime i prezime, nadimak, jedinstveni matični broj građana mesto i datum rođenja, mesto življenja, ulica i broj, adresa privremenog boravišta, zanimanje, državljanstvo, ako je fizičko lice stranac broj putne isprave a za pravno lice: naziv i sedište pravnog lica u prekršaju, broj žiro-računa, poreski broj i depozit banke, a za odgovorno lice u pravnom licu, funkciju koju to lice obavlja u pravnom licu.

2. činjenični opis prekršaja koji pokazuje pravne karakteristike prekršaja, vreme i mesto gde je izvršen prekršaj i druge okolnosti potrebne da se bliže definiše prekršaj;

3. pravnu kvalifikaciju prekršaja koju treba primeniti;

4. dokaz o potrebi objavljivanja i

5. potpis podnosioca zahteva.

Kada je zahtev za pokretanja prekršajnog postupka podnet od strane oštećenog, zahtev ne mora da sadrži pravnu kvalifikaciju prekršaja. Uz zahtev za pokretanja prekršajnog postupka, oštećeni može podneti zahtev za naknadu štete. Uz zahtev se prilaže dokaz. Ako nije moguće utvrditi identitet počinioca prekršaja umesto ličnih podataka treba dati lični opis i fotografije lica i sve druge podatke za utvrđivanje identiteta lica koje se nalazi u pritvoru. Prekršajni sud će pokrenuti postupak po službenoj dužnosti na zahtev ovlašćenog službenika, ovlašćenog organa ili oštećenog lica. Prekršajni organ je dužan da obavesti u roku od 30 dana u pismenoj formi podnosioca zahteva o odluci da se ne donese rešenje o prekršaju. Prekršajni postupak je hitan samo ako zakonom nije drugačije propisano, kao u slučaju kod traženja imovinsko - pravnog zahteva gde se hitnost postupka odbacuje. Odluka prekršajnog organa mora imati uvod, odluku i obrazloženje i na kraju pouku o pravnom leku. Prekršajni organ može za lakša dela da predvidi mere upozorenja na osnovu odredbi Zakona o prekršajima. Na delove prekršajnog postupka delimično se primenjuju i odredbe Zakona o opštem upravnom postupku. Prekršajni postupak u prvom stepenu vrši sudija pojedinac, a po pravnim lekovima savet od 3 sudije. Ako postoji osnovana sumnja da je okrivljeni izvršio prekršaj sud može da mu odredi pritvor ukoliko je nemoguće utvrditi njegov identitet, ukoliko će ponoviti delo i ako nema prebivalište u Makedoniji. Pritvor se može odrediti najduže na period od 12 časova dok se strancima može odrediti i do 30 dana uz mogućnost produženja za još 30 dana. Skraćeni prekršajni postupak se pokreće ako zahtev za pokretanje sadrži sve potrebne dokaze i činjenice na osnovu kojih sud može da odluči bez prisustva stranke. To se dešava u slučajevima kada je zahtev zasnovan na javnoj ispravi državnog organa. Ministar pravde donosi troškovnik kojim se uređuju troškovi prekršajnog postupka. Postupak protiv maloletnih učinioca prekršaja vodi se po hitnom postupku. Žalba se može izjaviti protiv odluke prvostepenog prekršajnog suda u postupku pred drugostepenim sudom po pravnom leku. Od vanrednih pravnih lekova se koriste zahtev za ponavljanje postupka i zahtev za zaštitu zakonitosti.

# HRVATSKA

Hrvatsko krivično zakonodavstvo razlikuje tri vrste kažnjivih radnji: krivična dela, prekršaje i disciplinske prestupe. Prekršaji su obuhvaćeni velikim brojem zakona i podzakonskih akata (odluka jedinica lokalne i regionalne samouprave) kojima se regulišu prekršaji iz različitih oblasti u kojima može doći do povrede društvenog poretka, discipline i drugih društvenih vrednosti kao i sankcije za te prekršaje. Sam prekršajni postupak regulisan je posebnim Zakonom o prekršajima[[1]](#footnote-1) iz 2007. godine koji je izmenjen i dopunjen u martu ove godine. Prekršajni zakon je opšti propis kojim se propisuju odredbe koje se odnose na sve prekršaje propisane u drugim zakonima i drugim propisima kojima se propisuju prekršaji i njihove sankcije. Po svojoj strukturi podeljen je na dva dela – materijalno - pravne odredbe i prekršajni postupak.

Odredbama o prekršajnom postupku u drugom delu Zakona detaljno se regulišu pitanja sprovođenja prekršajnog postupka, njegovi oblici i druga pitanja vezana za krivični postupak. Ovaj deo ne sadrži opise prekršaja i sankcije predviđene za njih koji su sadržani u drugim mnogobrojnim propisima. Prekršajni postupak sadrži načela koja predstavljaju njegove osnovne odredbe: pretpostavka nevinosti okrivljenog, pravo okrivljenog na odbranu, pravo uhapšene ili zadržane osobe, načelo upotrebe hrvatskog jezika i latiničnog pisma u postupku, dužnost utvrđivanja svih važnih činjenica, načelo ekonomičnosti postupka i sprečavanje zloupotrebe prava iz Zakona o prekršajima, načelo nezakonitosti dokaza i načelo pouke o pravima u postupku. Prekršajni postupak vode prekršajni sudovi, Visoki prekršajni sud i organi uprave kada su nadležni za vođenje prekršajnog postupka u prvom stepenu. Postupak prema maloletnicima uvek vode sudovi. Obaveza organa nadležnih za prekršajni postupak je da poštuju osnovna načela u donošenju legalne i pravilne odluke što znači da niko nevin ne bude kažnjen a da se odgovornom učiniocu prekršaja izrekne primerena kazna ili druga prekršajna sankcija. U prekršajnom sudu odluku o prekršaju i druge odluke donosi sudija pojedinac. Visoki prekršajni sud Republike Hrvatske odlučuje u većima sastavljenim od tri sudije. Sastav organa državne uprave određen je zakonom kojim se odlučivanje o prekršajima stavlja u nadležnost tog određenog organa. Objektivnost u vođenju prekršajnog postupka i donošenju odluke o prekršaju osigurana je izuzećem. Zakon o prekršajima razlikuje dve vrste izuzeća: isključenje i otklon. U prekršajnom postupku stranke su ovlašćeni tužitelj i okrivljeni a učesnici su branilac okrivljenog, zakonski zastupnik ili opunomoćenik, oštećeni kao i druge osobe kojih se tiče vođenje određenog prekršajnog postupka. Okrivljeni može biti fizička osoba, fizička osoba samostalni preduzetnik i osoba koja se bavi drugom samostalnom delatnošću, pravna osoba i s njom izjednačeni subjekti, odgovorna osoba u pravnoj osobi. Ovlašćena lica za pokretanje prekršajnog postupka su: državni tužilac, organ državne uprave, pravna osoba s javnim ovlašćenjima i oštećeni. U prekršajnom postupku vode se zapisnik o radnjama u postupku i zapisnik o većanju i glasanju. Vreme unutar kog se preduzimaju procesne radnje se računa u satima, danima, mesecima i godinama i Zakonom su rokovi u postupku detaljno razrađeni a postoji i mogućnost vraćanja u pređašnje stanje. Zakonom o prekršajima se uređuju i mere za osiguranje prisutnosti okrivljenog u postupku i mere za sprovođenje postupka koje se mogu odrediti tokom trajanja prekršajnog postupka pa i posle njegovog pokretanja, koje za cilj imaju i sprečavanje daljeg činjenja prekršaja: poziv okrivljenom, dovođenje okrivljenog, mere opreza, jemstvo, hapšenje i zadržavanje a u nekim slučajevima i istraga i poternica. Ove mere izriče sud a većinu njih može izreći i organ državne uprave koji vodi postupak. Troškove postupka snosi okrivljeni koji je proglašen krivim ili mu je izrečena mera upozorenja ili zaština mera.

Zakonom o prekršajima se posebno uređuje prekršajni postupak u prvom stepenu pred prekršajnim sudom i prekršajni postupak pred organima državne uprave. Što se tiče pokretanja postupka postoji bitna razlika kada se prekršajni postupak pokreće pred nadležnim prekršajnim sudom u odnosu na pokretanje postupka pred nadležnim organom državne uprave. Prekršajni sud ne može po službenoj dužnosti da pokrene postupak. Postupak pred sudom pokreće nadležni organ ili oštećeni podnošenjem optužnog predloga. Organi državne uprave mogu voditi prekršajni postupak po službenoj dužnosti ili na osnovu optužnog predloga ovlašćenog tužitelja. Bez obzira da li prekršajni postupak vodi sud ili organ državne uprave, glavna rasprava se obavezno zakazuje ako se sud ili organ državne uprave koji vodi postupak nije oglasio nenadležnim niti je doneo ikakvu odluku o prethodnom ispitivanju optužnog predloga (odbacivanje ili odbijanje optužnog predloga, oslobađanje okrivljenog ili izdavanje prekršajnog naloga). Glavna rasprava se zakazuje i po prigovoru na prekršajni nalog. Prekršajni nalog je novina u hrvatskom prekršajnom zakonodavstvu uvedena Zakonom o prekršajma iz 2002. godine sa ciljem ubrzanja i racionalnizacije prekršajnog postupka. Zasniva se na prihvatanju krivice i izrečene prekršajne sankcije od strane okrivljenog. Okrivljeni prihvatajući prekršajni nalog izbegava dalji i skuplji redovni prekršajni postupak. Međutim okrivljeni uvek prigovorom može otkloniti nalog i upustiti se u prekršajni postupak. O prekršajnom nalogu i obaveznom prekršajnom nalogu će biti reči više dalje u tekstu.

U prekršajnom postupku donose se sledeće odluke: presuda, rešenje o prekršaju, prekršajni nalog, obavezni prekršajni nalog, rešenje, naredba. Presudu donosi samo sud. Rešenje o prekršaju donosi organ državne uprave koji vodi postupak, a prekršajni nalog, rešenje i naredbu donose i druga tela koja učestvuju u prekršajnom postupku. Prekršajni nalog, rešenje i naredbu pre pokretanja odnosno započinjanja postupka donose zakonom ovlašćeni organi. Prekršajni postupak u prvom stepenu završava se izricanjem presude koja se donosi odmah po završetku glavne rasprave. Zakon predviđa donošenje tri vrste presuda: presuda kojima se optužba odbija, presuda kojom se okrivljeni oslobađa presude i presuda kojom se okrivljeni proglašava krivim. Protiv odluke o prekršaju, bez obrzira da li je to presuda suda ili rešenje o prekršaju organa državne uprave, može se podneti žalba. Pored žalbe kao redovnog pravnog leka Zakon predviđa i precizno propisuje uslove za sledeće vanredne pravne lekove: zahtev za ponavljanje prekršajnog postupka, zahtev za vanredno ublažavanje kazne i zahtev za zaštitu zakonitosti. Zakon u određenim situacijama dozvoljava i vođenje hitnog postupka. Obavezno se vodi protiv maloletnih učinioca prekršaja. Osim toga, Zakon sadrži i posebnu glavu o postupku prema maloletnim učiniocima prekršaja.

Prekršajni nalog kao posebna odluka o prekršaju može se izdati pre pokretanja postupka, nakon pokretanja postupka bez sprovođenja postupka pa i bez glavne rasprave. Može se izdati samo protiv punoletnog učinioca prekršaja. Njime se može izreći odnosno primeniti svaka od prekršajno - pravnih sankcija za punoletne učinioce prekršaja, oduzimanje imovninske koristi, oduzimanje predmeta, odrediti naknada paušalne svote troškova za izdavanje prekršajnog naloga i troškovi nastali utvrđivanjem prekršaja upotrebom tehničkih sredstava ili sprovođenjem potrebnih analiza i veštačenja. Prekršajnim nalogom se ne može izreći kazna zatvora ni zaštitna mera osim oduzimanja predmeta i zabrana upravljanja motornim vozilom. Prekršajni nalog mogu izdati: sud, organ državne uprave koji vodi postupak, državni tužilac, organi državne uprave i državne agencije čiji je osnivač Hrvatski sabor i Vlada Republike Hrvatske kao ovlaćeni tužitelj. Prekršajni nalog se izdaje bez ispitivanja okrivljenog na osnovu neposrednog opažanja službene osobe, putem uređaja za nadzor i merenje i to u pisanom obliku. Sadrži uvod, izreku, obrazloženje i pouku o pravnom leku. U uvodu se navodi organ koji je izdao prekršajni nalog i pravni osnov za njegovu nadležnost. Protiv prekršajnog naloga se može podneti prigovor organu koji ga je izdao u roku od osam dana a protiv rešenja o odbacivanju prigovora može se podneti žalba Visokom prekršajnom sudu. Ako se prigovor ne odbaci, sa prekršajnim nalogom se postupa kao sa optužnim predlogom ovlašćene osobe i započinje se postupak protiv osobe kojoj je izdat nalog. Organ koji je izdao nalog ima u takvom postupku položaj stranke. Sud ili organ koji vodi prekršajni postupak nije vezan obeležjem prekršaja, kao ni vrstom i visinom kazne ili druge mere iz prekršajnog naloga i može izreći i težu kaznu od one koja je izrečena prekršajnim nalogom. Postoji i obavezni prekršajni nalog koji ovlašćeni tužitelj, pre pokretanja prekršajnog postupka protiv učinioca prekršaja, osim maloletnika, obavezno izdaje u dva slučaja: za prekršaj propisan odlukom jedinice lokalne i regionalne samouprave i za prekršaj propisan zakonom za koji je kao kazna propisana samo novčana kazna do zakonski propisanih iznosa u zavisnosti od učinioca prekršaja (npr. do pet hiljada kuna za fizičku osobu ili do petnaest hiljada kuna za pravnu osobu).

Umesto izdavanja prekršajnog naloga može se naplatiti novčana kazna na licu mesta u visini polovine propisanog minimuma ili polovine tačno određenog iznosa novčane kazne propisane propisom o prekršaju za prekršaj za koji je kao kazna propisana samo novčana kazna do dve hiljade kuna za fizičku osobu pa do petnaest hiljada kuna za pravnu osobu. Novčanu kaznu na mestu prekršaja, odnosno na mestu inspekcijskog ili drugog nadzora mogu naplatiti ovlašćena službena lica policije, ispekcijskih službi i drugih organa državne uprave, jedinica lokalne i regionalne samouprave i pravnih lica sa javnim ovlašćenjima da izdaju prekršajni nalog ako su prekršaj utvrdila: obavljanjem nadzora u okviru svoje nadležnosti, neposrednim opažanjem, upotrebom tehničkih uređaja i pregledom dokumentacije. Ako učinilac prekršaja odbije da plati novčanu kaznu izdaje mu se prekršajni nalog sa naznakom da plaćanje može izvršiti u roku od osam dana od dana kad je učinio prekršaj.

Izmenama i dopunama Zakona o prekršajima iz marta ove godine uvodi se Registar pravosnažno izrečenih a neuplaćenih novčanih kazni - elektronska baza podataka o osuđenim osobama kojima je pravosnažno izrečena novčana kazna a koji tu kaznu nisu platili u određenom roku. Registar će voditi Ministarstvo pravosuđa. Cilj ove zakonske novine je da se poveća učinak naplate novčanih kazni i u tu svrhu je propisano i obligatorno uskraćivanje izdavanja dokumenata i dozvola učionocima prekršaja zbog ne uplaćene novčane kazne. Ostavljena je i mogućnost da se posebnim zakonim propišu i uskrate izdavanja drugih dokumenata i dozvola kao posledica neuplaćene novčane kazne.

# CRNA GORA

U Zakonu o prekršajima Crne Gore ("Sl. list Crne Gore", br. 1 od 11. januara 2011, 6/11, 39/11) u članu 1. uređuju se uslovi za propisivanje prekršaja i prekršajnih sankcija, prekršajna odgovornost, prekršajni postupak i postupak izvršenja prekršajnih sankcija. U članu 2. se navodi: „ Prekršaj je radnja koja predstavlja povredu javnog poretka koja je utvrđena zakonom i za koju je propisana sankcija.“ Načelo zakonitosti primenjuje se u određivanju prekršaja i propisivanju prekršajnih sankcija. Član 5. definiše vrste prekršajnih sankcija: kazne, mere upozorenja, zaštitne mere i vaspitne mere, a cilj primene prekršajnih sankcija je da građani poštuju pravni sistem, kao i „da se izrazi društveni prekor učiniocu zbog izvršenog prekršaja i da se utiče na njega i sva ostala lica da ubuduće ne čine prekršaj“.[[2]](#footnote-2)

Prekršajne sankcije i vrste kazni navedene su u članu 22. Zakona i mogu biti: 1) kazna zatvora; 2) novčana kazna; 3) novčana kazna ili kazna zatvora. Za prekršaj pravnog lica i odgovornog lica može se propisati samo novčana kazna. Takođe, u Zakonu je u članu 26. definisana mogućnost da se umesto kazne zatvora ili novčane kazne učiniocu prekršaja može izreći kazna rada u javnom interesu, uz njegov pristanak. Ukoliko je učinilac jednom radnjom ili sa više radnji učinio više prekršaja za koje mu se istovremeno sudi, sud će prethodno utvrditi kazne za svaki od tih prekršaja, pa će za sve te prekršaje izreći jedinstvenu kaznu (član 29. Zakona). Ako se radi o lakšoj kazni, u skladu sa ovim zakonom, mogu se izreći opomena i uslovna osuda, kao mere upozorenja.

Svrha i propisivanje zaštitnih mera (član 41.) je da se njihovom primenom otklone stanja ili uslovi koji mogu biti od uticaja da učinilac ubuduće vrši prekršaje. U tom smislu, u članu 42. nabrojane su vrste zaštitnih mera. Član 50. Zakona definiše pravni osnov kod oduzimanja imovinske koristi, kao i uslove i način oduzimanja imovinske koristi.

**Prekršajna evidencija** (član 53) sadrži: lične podatke o učiniocu, podatke o prekršaju, podatke o sankcijama i podatke o pravnim posledicama osude, kasnije izmene podataka sadržanih u evidenciji, podatke o izdržavanju kazne zatvora i o brisanju pravnih posledica osude. Podatke iz prekršajne evidencije može koristiti sud, državno tužilaštvo ili drugi nadležni organi kad je to potrebno za vršenje poslova iz njihove nadležnosti.

Članom 54. definisan je **Registar novčanih kazni** odnosno elektronska baza podataka u koju se unose podaci o svim izrečenim novčanim kaznama za prekršaje i troškovima postupka. Sadržaj i način vođenja Registra novčanih kazni propisuje ministarstvo nadležno za poslove pravosuđa. Rehabilitacijom se iz prekršajne evidencije briše osuda i prestaju sve njene pravne posledice, a osuđeni se smatra neosuđivanim. U članu 55. Zakona navodi se u kojim slučajevima nastaje rehabilitacija. Pravne posledice osude koje se sastoje u sticanju kaznenih bodova propisuju se posebnim zakonom. Takođe, Zakon propisuje zastarelost pokretanja i vođenja prekršajnog postupka, odnosno zastarelost izvršenja kazne ili zaštitne mere (čl. 60.). Isključenje prekršajnih sankcija prema deci, kao i prekršajne sankcije prema maloletnicima navode se u članovima 60 - 80. ovog Zakona. U prekršajnom postupku prema maloletnicima primenjuju se odredbe zakona kojima je propisan krivični postupak prema maloletnim licima, ukoliko ovim Zakonom nije drugačije definisano.

**Primena načela oportuniteta** određena je članom 92. apravično vođenje postupka, kao osnovno pravilo prekršajnog postupka definisano članom 98. Zakona, zatim pravo na odbranu i druga prava okrivljenog, zabrana ponovnog suđenja. **Načelo istine i pravičnosti** (101-103.) kao i **ekonomičnost postupka** određeni sučlanom 104. o dvostepenosti prekršajnog postupka (član 105.), dok se stranke i učesnici u postupku, odnosno subjekti prekršajnog postupka navode u članovima 110 - 117. Zakona. U prekršajnom postupku sud donosi odluku u obliku rešenja i naredbe (član 128.).

Članom 143. definiše se da se prekršajni postupak može pokrenuti na osnovu: zahteva za sudsko odlučivanje o izdatom prekršajnom nalogu ili zahteva za pokretanje prekršajnog postupka. [[3]](#footnote-3) Sud će ispitati da li je nadležan i da li postoje uslovi za vođenje postupka i odlučiće o daljem toku postupka. Ovlašćeni podnosilac zahteva može predložiti okrivljenom i njegovom braniocu zaključivanje sporazuma o priznanju krivice, odnosno okrivljeni i njegov branilac mogu ovlašćenom podnosiocu zahteva predložiti zaključivanje takvog sporazuma, prema članu 177. Zakona. Po završetku glavnog pretresa sud će doneti odluku (član 190.) a prekršajni postupak se završava donošenjem rešenja kojim se okrivljeni oslobađa krivice, rešenja kojim se okrivljeni proglašava krivim ili rešenja o obustavljanju prekršajnog postupka. Bitne povrede odredaba prekršajnog postupka navode se u članu 204. a povreda materijalnog zakona u članu 205. Zakona. Po žalbi, donose se odluke drugostepenog suda.

Ponavljanje prekršajnog postupka je vanredni pravni lek. U članovima 225 - 226. navodi se u kojim slučajevima se vodi skraćeni postupak, vođenje skraćenog postupka i izvršenje odluka, odnosno nadležnost za izvršenje. Pasivno izvršenje prekoRegistra novčanih kaznidefinisano je članom 235. Zakona. Na pitanja izvršenja sankcija koja nisu uređena ovim zakonom shodno se primjenjuju odredbe Zakona o izvršenju krivičnih sankcija Crne Gore.

Istraživanje uradili:

Zoran Manojlović

mlađi savetnik - istraživač

Jelena Marković

viši savetnik - istraživač

Marina Prijić

viši savetnik - istraživač

Ivana Stefanović

viši savetnik - istraživač

1. Prekršajni zakon, Narodne novine br. 107/07, 39/13. Prečišćen tekst zakona dostupan je na Internet adresi: <http://www.zakon.hr/z/52/Prekr%C5%A1ajni-zakon> [↑](#footnote-ref-1)
2. <http://www.upravapolicije.com/fajlovi/upravapolicije/attach_fajlovi/lat/glavnestranice/2011/11/pdf/Zakon_o_prekrsajima.pdf> [↑](#footnote-ref-2)
3. Kad nije moguće izdati prekršajni nalog podnosi se zahtev za pokretanje prekršajnog postupka nadležnom sudu, odmah po saznanju za prekršaj i učinioca, a najkasnije u roku od 60 dana (član 153. Zakona). [↑](#footnote-ref-3)